Ledelsens beretning kalenderåret 2018

2018 var et særligt år på Kvikmarkens Privatskole. Skolens mangeårige skoleleder, Per Toni Hansen, gik på pension efter 23 år som skoleleder og hele 35 år som ansat på skolen. En epoke på skolen er slut. Der blev taget en værdig afsked med Per, som også af mig, ønskes alt godt i sit nye liv som pensionist. Ingen tvivl om at Per er savnet i hverdagen og at alle der er tilknyttet Kvikmarkens Privatskole, ansatte, elever og forældre, skal vænne sig til, at der er taget hul på en ny epoke. Så dygtig en leder og så markant en person sætter dybe spor på en skole.

Jeg selv tiltrådte jobbet som ny skoleleder 1.- 8. 2018, men havde dog allerede inden sommerferien møder med Per, hvor jeg fik overdraget væsentlig information og fik mulighed for, at få indblik i skolens historie og udvikling gennem de mange år Per var leder. Også tiden før han selv blev leder, havde Per stor viden om. Han havde et meget stort ønske om at få lov til at formidle videre til mig og det blev til givtige møder, der gav god baggrundsviden om stedet her. Tak for det.

Årshjulet har taget en omgang siden I var her sidst. Livet, og også skolelivet, kan opleves som en gentagelse af det samme og det samme og det er det også på det strukturelle plan. Men der ER forstyrrelser og det skal der også være. I 2018 var jeg nok den største af slagsen.

I en skole er vi jo mest fokuseret på at tænke i skoleår, men når ledelsen afleverer beretningen, er det for det forgangne kalenderår. Det første halve år i 2018 er selvsagt ikke så uddybende beskrevet i ledelsesberetningen denne gang og jeg tillader mig samtidig også at fokusere på det arbejde der er sat i gang og vil fortsætte i 2019/20.

Skoleårets først måned viste mig allerede med tydelighed, hvor bærende traditionerne er her på Kvikmarkens Privatskole. Den fælles første skoledag med opstart i salen og fantastisk velkomst. Den helt særlige modtagelse af Begynderklasserne ved flagstangen, som markerer den allerførste rigtige skoledag for dem og afslutningen med ballonopsending senere på dagen. Oplevelser der betød, at jeg straks, fra første færd, blev kastet ind i ”Sådan gør vi på Kvikmarken”- oplevelser.

Herefter var skoleåret i gang. Og selvom skolens personalet havde været på arbejde før den egentlige skolestart, så er en skole først rigtig en skole, når eleverne møder ind. De bringer liv og mening ind. De er årsagen til at vi er her og det er bedst, når vi alle er her.

Alle tog fat med fornyet energi. Et nyt skoleår var i gang.

Som før nævnt kan et skoleår opleves som gentagelser, men eleverne rykker klassetrin år efter år og uanset vil der være meget nyt for dem. Noget af det der bringer nyt ind, er der hvor vi planlægger og gennemfører anderledes skoledage.

I Efteråret var de anderledes skoledage præget af en naturfagsuge, besøg fra Tyskland og Frankrig for de ældste, miniuniversitet for de yngste, velkommen til mellemtrin og 3 motionsdage for alle elever.

December og jul er en tid med mange traditioner og fællessamlinger på Kvikmarken. 4. kl. optrådte med juleteater, vi holdt ”julesyngsammen”, vi hørte julehistorie, nød 5 årgangs Luciaoptog og drengenes nissesang.

Som noget ny bød vi eleverne velkommen til juleklippedag med et lille kor af ansatte, der stod ude under halvtaget ved hovedindgangen med lys og julesange. Her kunne alle få en kop varm kakao eller et glas børnegløgg. Enhver kunne tilslutte sig og synge med sit næb, præcis som man havde lyst. Tiltaget blev så vel modtaget, at vi nu har besluttet at gøre det til en hyggelig tradition fremover på juleklippedagen.

En helt særlig opmærksomhed vil jeg nu rette mod skolens arbejde med trivsel og færdiggørelsen af antimobbestrategien.

Den Nationale trivselsdag blev afholdt som en fælles dag D.1. marts på Kvikmarkens Privatskole. På dagen markerede vi, at vi nu har en færdig antimobbestrategi. Strategien har et længere forløb bag sig med jer forældre, elever og ansatte. Trådene blev samlet og strategien færdiggjort. Nu skal den leve i hverdagen.

På dagen blev alle elever bekendt med antimobbestrategien. Elementer i den var omdrejning for det fokus på trivsel, der blev arbejdet med i den enkelte klasse alt efter klassetrin. Skolens værdier blev italesat i arbejdet og klassens sociale handleplan taget op. Det endelige synlige resultat af dagen er en udarbejdelse af et fælles sæt klasseregler, der nu skal hænge i samtlige klasser. Klassens aftale skal naturligvis jævnligt evalueres og justeres sammen med eleverne. Aftalen skal være udgangspunkt for vores omgang med hinanden i dagligdagen - i undervisningen, i firkvartererne, på ture ud af huset og i fritiden. For vi er klassekammerater – også når vi har fri.

Et meget vigtigt aspekt og et helt særligt opmærksomhedspunkt i forhold til trivsel er den digitale dannelse: etik og adfærd på de digitale medier. Vi vil fortsat have stor opmærksomhed på området og er netop nu i gang med at udarbejde fælles retningslinier for brug af digitale medier i skoletiden. De endelige retningslinier bliver gældende fra august 2019.

Vi ved fra den seneste undersøgelse, der ligger på UVM’s side, at en stor del af eleverne i grundskolen og på ungdomsuddannelserne anvender de digitale medier til alt andet end skolerelateret arbejde i undervisningstiden. Med retningslinier på området vil vi skabe en tydelig ramme for at det ikke sker på Kvikmarkens Privatskole. Mere om dette område senere i beretningen.

Elevtrivslen er et fælles ansvar. Vores egen bevidsthed om at agere efter skolens værdier skal trækkes med vejen rundt: I skolen, i fritiden, i hjemmet og i samarbejdet. I antimobbestrategien er værdierne trukket frem og forventninger beskrevet. Også det forebyggende arbejde har fået en vigtig plads. Her har de fællesskabende aktiviteter især værdi og de aktiviteter, hvor store skal hjælpe små som fx skolepatrulje, legepatrulje og venskabsordninger. Ingen skole kan sige sig fri for episoder, hvor elevtrivslen er truet. Kardinalt er det, at vi agerer på det og tager ansvar. Ingen situation er ens, så den enkelte må altid gribes særligt an. En opskrift er ikke mulig at give, men en handlingsvej at styre efter er nødvendig. Den vej skal vi gå af i et samarbejde. Arbejdet med trivsel går hånd i hånd med det faglige arbejde i dagligdagen. Det er præcis i dagligdagen, vi kan gøre en forskel. Det er her vi dannes, det er her vi får værdierne i spil.

Fremadrettet sikrer vi, at vi mindst den ene gang årligt retter vores blik ind på temaet med fokus på vores fælles trivsel og samvær i klassen og på skolen. Dette bliver på den fælles dag i marts, der også Nationalt er en fælles trivselsdag. En dag med fokus er vigtig, en dag med særligt blik for fællesskabet og bevidstheden om, at vi er her hver dag sammen og tager ansvar for hinanden. Men det er i det daglige arbejde, alle de andre dage, vi skal gøre den egentlige forskel for hinanden og med hinanden. Eleverne arbejder med det, de ansatte og ledelsen arbejder med det. Alt i et samarbejde med jer forældre. Vi skal alle være bevidste om at være gode rollemodeller for eleverne i samarbejdet både med skolen og med de andre forældre – også når det er svært. Der kommer udfordringer, overgange, forstyrrelser, ændringer og forhindringer, situationer der skal afstemmes og udredes. Der kan være forløb der skal arbejdes i dybden med og som vil kræve noget ekstra af os alle. Men vi skal turde det og vi skal ville det. Og det vil vi.

Sociale kompetencer er noget vi mennesker udvikler og kompetencerne styrkes, når vi udfordres på dem og kommer igennem konfliktfyldt vande med gode strategier, aftaler og erfaringer, som vi kan trække med os i lignende situationer fremover. Samtidig viser vi vores elever at man kan lykkes med at komme igennem selv det svære.

Skolen er et særligt sted. Skolen er et lærested, men for at kunne lære og for at kunne dannes og blive sig selv i en sammenhæng er trivselsarbejdet det væsentlige fundament. Det kan til tider være hårdt arbejde. På godt og ondt. For vi har alle svære perioder. Sådan er det at være menneske.

Skolen skal også søge at skabe de gode rammer for at være til. Men skolen er ikke kun et værested. Vi omgås hinanden med et godt undervisningsmiljø for øje. Det er det vi er sammen om. Vi er her for at lære og dannes som mennesker. Hver for sig og i et fællesskab. Faglighed og trivsel går hånd i hånd. Men skolen er og bliver et lærested.

På Kvikmarkens Privatskole fortsætter vi arbejdet med målstyret synlig læring. Vi er af den overbevisning, at fokus på det eleverne skal lære giver både elever og lærere større bevidsthed om læringens indhold og en tydelighed i hvor vi er på vej hen - noget at styre efter. Fælles og individuelt. Arbejdet med processerne hjælper i særdeleshed eleverne til at forholde sig til egen læring. En bevidsthed vi skal arbejde med også kan komme tydeligt til udtryk i elevsamtalerne og skole-hjemsamtalerne.

Vi fortsætter læringsprojektet med personalet og uddanner læringsvejledere og faglige vejledere, hvis funktioner implementeres gradvist, som del af et lag af ressourcepersoner, der har sparring, vejledning og forløb med lærerne. På den måde bliver vi hele tiden dygtigere og lærerne har en sikkerhed for faglig kompetent vejledning i det daglige. Ingen står alene. Lærerne har faste læringsteams omkring arbejdet, hvor de lærer og udvikler sig sammen. Vi har fortsat et samarbejde med Kompetencehuset Heckmann i forhold til læringsprojektet, men ikke i samme omfang. Det er, fortsat et område, hvor vi investerer midler, men vi kan mere og mere selv. Vi har kompetencerne i huset og det skal vi også have. Til gengæld udvides projektet med en særlig fokuseret indsats på klasserumsledelsen og det inkluderende arbejde. Det er to helt afgørende områder at styrke og de kobles naturligt på arbejdet med den målstyrede læring. Elementerne hænger uløseligt sammen.

Lærerne har samarbejdsdage en hel uge før eleverne møde ind kommende skoleår. Her vil nogen af dagene være afsat til kursus på de nævnte områder og i forbindelse med det er der naturligvis prioriteret en udgift til dette arbejde.

Udover læringsvejledere, uddannes desuden læsevejledere. Skolen har allerede en matematikvejleder og i januar fik vores bevægelsesvejleder sit uddannelsesbevis. Bevægelsesvejlederfunktionen er allerede i spil og skal videreudvikles til at indgå i faste forløb i klasserne, arbejde med at få bevægelsesaspektet til at indgå i trivselsarbejde og arbejde med personalet i forhold til mere integreret bevægelse i undervisningen og i SFO’en.

Hver dag har vi en SFO som yder et kæmpe arbejde for vores børn.

Nogen sidder måske nu og undrer sig over, at jeg ofte kun nævner lærerne. Det nye der er sket på ansættelsesområdet er, at pædagogerne i SFO’en ER lærere, når de deltager i skoledagen og i skoleaktiviteter. Så de er ikke glemt her. Deres ansættelse er todelt og skal efter reglerne være på læreroverenskomst på skoledelen og på BUPL’s overenskomst, der hvor de er ansat i SFO’en. Ja det skal ikke være let at være fri grundskole.

Som en del af at sikre, at vi alle er fagligt opdateret har vi det mål, at kunne sende alle vores lærere på Læringsfestival i Bellacentret til marts. Vi gjorde et spædt forsøg, her hen over vinteren, på at få jer forældre til at overtage skolen fra 8.10.-12.55. så en fælles dag var mulig. Alt for få meldte til. Vi må nok erkende, at fristen var for kort. Vi vil derfor være meget tidligt ude fremover. Vi melder ud helt fra august 2019 med en dato for marts. Vores håb er, at det er muligt at få minimum 3 forældre pr. klasse til at melde ind på projektet ” Forældrene overtager skolen”. Det vil give os en unik mulighed for, at vores lærere kan fordybe sig i deres fags udvikling og sammen se på de nyeste materialer, høre oplæg og lade sig inspirere.

Til jer der meldte ind på projektet dette skoleår skal lyde en stor tak! Vi håber, I er klar næste år og at vi får nok forældre med til at vi kan gennemføre. Flere har spurgt, om det er tilladt at arrangere ture ud af huset en sådan dag, Til det vil jeg sige, at hvis forældregruppen er velinformeret og enige om at det er en god aktivitet, så er det naturligvis også en løsning.

Ingen ledelsesberetning uden at nævne IT. It fylder i både arbejdsliv og privatliv. Det betyder meget at vores elever går ud af skolen med gode it-kompetencer og en af forudsætningerne for det er, at teknik og netværk fungerer. Dette er også et område der fordrer økonomi og prioritering. Vi har investeret i at fået forbedret vores netværk hen over vinteren.

Fra Begynderklasse til 5.kl har skolens klassesæt af Ipads og computere været flittigt brugt. 6.-9. klasse har medbragt egen PC og skal gøre det fremover. Fra næste skoleår er det besluttet, at eleverne helt fra 5. klasse også skal medbringe egen computer til brug i undervisningen. Vi har lagt en anbefaling ud til jer forældre med en beskrivelse af, hvad en computer, skal kunne for at være egnet til anvendelse i skolen. Helt lavpraktisk er det eksempelvis vigtigt, at computeren kan holde strøm i mange timer. Helst dagen ud.

Vi forsøger at balancere brug af skærm ikke skærm i undervisningen. Vi har et stort ansvar for, at vores elever opøver kompetencer i brug af it og at vores lærere integrerer det i undervisningen. Samtidig skal elevernes opmærksomhed skærpes på, at der er områder hvor it IKKE har sin berettigelse. Målet er, at vi skal have udarbejdet en egentlig IT-læseplan for at sikre vi kommer paletten rundt med fortløbende progression i forhold til It i undervisningen.

Med ganske få undtagelser er al kommunikation i dag øget og har ændret karakter. Dette hænger også sammen med den hastige udvikling på IT- området.

Som skole er vi nødt til at forholde os til det faktum at brug af de sociale medier er en integreret del af mange menneskers hverdag. Men ikke alles. Der er områder hvor de sociale medier ikke er egnede til at kommunikere på.

På skolen er forældre-/elev- og personaleintra fortsat vores fælles kommunikationsvej. Det fastholder vi. Det er min erfaring, at der er beskeder, hændelser og oplevelser der er uegnede til at blive nævnt eller drøftet på de sociale medier. Vi ved, at det ofte har en meget negativ effekt at inddrage disse medier i skolesammenhæng udover som blot en visuel tydeliggørelse og understøttelse af almindelig grundinformation og med forbindelse til og sammenhæng med skoleintras informationer. Mulighed for billeder og mere aktuel opdatering af mere visuel karakter på fx Facebook og skolens hjemmeside kan naturligvis give mening at anvende med reglerne i mente naturligvis.

Mere komplekse og følsomme emner kræver samarbejde og levende kommunikation samt inddragelse af vores fagpersoner på skolen.

Et godt skole-hjemsamarbejde er baseret på gensidig respekt – også på trods af eventuel uenighed. Vi har en forventning om, at anliggender mellem forældre/elever og skolen behandles respektfuldt fra begge sider og med ønske om god dialog.

Vi priser med store ord it’s fortræffeligheder, men medaljen har også en bagside. Det kan handle om den negative forstyrrelse ved for meget skærm, for lidt bevægelse, social isolation, for lidt nærvær – risiko for rigtig meget distraktion.

Den virkelighed er kommet for at blive, men som tidligere nævnt, må vi alle lære at håndtere den og hjælpe og guide vores elever til at håndtere den.

Nu lidt om skolens fysiske rammer. Den store flotte trappe blev færdiggjort og den er vi rigtig glad for. Ikke mindst fordi vi fik skaffet os af med svellerne, som både var farlige at færdes på og forurenende. Trappen kan leges på, siddes på og fungerer rigtig godt i hverdagen.

Vores lys er blevet forbedret mange steder på skolen. En god investering og en økonomisk gevinst på længere sigt. Vi har haft udgifter på brønd og kloakarbejder. Det er desværre et nødvendigt onde, som bare skal klares, så vi sikrer os mod problemer som fx oversvømmelser. Vi har planer om udskiftning af elevstole i udskolingen og afprøver i øjeblikket muligheder med eleverne.

Af lidt mindre projekter er jo naturligvis den løbende maling, småreparationer osv. Vores pedeller klarer rigtig meget vedligehold i hverdagen. I den anledning vil jeg fremhæve, at vi i efteråret 2018 ansatte Carsten, som er pedelansat i en 80 % ansættelse. Carsten er tømrer, hvilket betyder, at han kan klare en del håndværksmæssigt arbejde sammen med vores anden pedel Dan som er maler. Velkommen til Carsten. Begge pedeller udfører et stort arbejde i dagligdagen på skolen.

Vi har desuden en proces i gang, hvor vi er i den undersøgende fase med henblik på at blive klogere på hvilke muligheder vi har, for at renovere og optimalt udnytte skolens eksisterende rammer. Samtidig ser vi på, om der kan være en åbning for udvidelser visse steder og måske tilbygning. Det er en lang proces. Vi har nu et færdigt forslag til en helhedsplan fra KANT arkitekter, som er meget overordnet og som bestyrelsen nu skal drøft videre og tager stilling til.

Vi har nedsat et byggeudvalg, der allerede nu arbejder med i processen. Her er bestyrelse, ledere og medarbejdere repræsenteret.

Uanset udfaldet af helhedsplanen i sidste ende, skal vi sideløbende med have udarbejdet en vedligeholdelsesplan. Vi skal kunne vurdere, hvad vi er nødt til at gå i gang med, for at sikre, at vores bygninger er i god stand. Når den er udarbejdet, skal vi naturligvis beslutte, hvad der bør udbedres nu og hvor vi skal være afventende i forhold til et eventuelt byggeri eller en renovering. Så vi skal hele tiden tænke os rigtig godt om i denne proces. Og ting tager tid.

Trafikken ved og omkring skolen er et konstant opmærksomhedspunkt. Der ikke meget vi kan foretage os som skole andet end hele tiden at opfordre til, at alle overholder færdselsreglerne, tager hensyn og er nede i fart. Skal vi have af- og påsætningsbåse optegnet skal vi selv bekoste dem og det vil samtidig betyde P pladser, der fast spærres for vores ansatte. Vi har ikke tilladelse til at male op, hvor der ikke må parkeres, da det er de gældende regler, der skal følges. Ingen parkering foran indgange og indkørsler. Til jer forældre er min opfordring, at de lidt større børn sættes af lidt længere væk fra skolen og går det sidste stykke. Vi har skolepatruljer ved skolen.

Så er vi nået til afrunding og tak.

Afslutningsvis skal lyde en stor tak fra skolen til alle eksterne samarbejdspartnere.

sundhedsplejerske, PPR og UU vejleder. De er vigtige samarbejdspartnere i vores daglige arbejde med og omkring eleverne.

Et særligt område for en fri grundskole er tilsynsområdet. Tilsynet med de private skoler er løbende blevet skærpet. Det betyder yderligere krav til skolernes tilsynsførende om en certificering samt en begrænsning på 3 valgperioder som tilsynsførende på samme skole. På Kvikmarkens Privatskole skal vi i den anledning sige farvel til vores tilsynsførende gennem 3 perioder Lisbet Lentz. Vi siger tak for godt samarbejde og yderst kompetent udfyldelse af tilsynsopgaven.

En ganske særlig tak til skolens bestyrelse for det gode samarbejde og rare samvær og imødekommenhed. Kæmpe tak for den store frivillige og ulønnede indsats.

En særlig tak til bestyrelsesformand Claus Patuel Rasmussen. Det har været en stor opgave som ny bestyrelsesformand også at skulle modtage og indkøre en ny skoleleder på posten. Tak for vores tætte samarbejde gennem, jævnlige møder og kontakt i det daglige udover bestyrelsesmøderne. Det fortsætter vi med.

Ligeledes stor tak til de bestyrelsesmedlemmer der er afgående:

Ole Skovbæk

Alexander Nordquist

Stinne Fruelund

1000 tak for jeres indsats.

Tak til alle forældrene på skolen for med- og modspil. I er det daglige tilsyn og vores bedste kritikere, der medvirker til at vi hver dag gør vores bedste. Årsagen til jeres motivation for skolen er naturligvis jeres børn - vores elever. Til eleverne vil jeg også sige - en varm tak for at gøre det interessant og meningsfyldt at gå på arbejde hver eneste dag, hvor alt med jer både er lagt i meget faste rammer og samtidig kan være helt uforudsigeligt. Tak for jeres glæde og tillidsfuldhed og fordi I er jer.

Afslutningsvis en helt særlig tak til alle ansatte, der yder en kæmpe indsats hver eneste dag. Det skal vi anerkende og påskønne. I udgør hele fundamentet. I betyder noget for det enkelte barn, hver på jeres måde, I betyder noget for fællesskabet. Tak for dagligdagen og tak for det ekstra, jeg ved I gør, for at eleverne når deres mål.

Tak til hele det teknisk administrative personale som med en stor indsats sikrer, at vi hver dag kan gennemføre vores arbejde og komme igennem de udfordringer vi møder. Tak fordi I er med til at alt i dagligdagen kan fungere.

Tak til mit ledelsesteam, som helt unikt har modtaget mig. I er dygtige, hyggelige og inspirerende at være sammen med. Vi udvikler os som team og vi udvikler os som den leder vi hver især er og skal være, vi udvikler skolen.

Til sidst

Stor tak til alle der på den ene eller anden måde har en betydning for vores dejlige skole.

Tak fordi i VIL.

Med disse ord afleveres den mundtlige ledelsesberetning. Tak.

Rikke Pazdecki

Skoleleder